Патрабаванні да тых, каго прымаем на працу, досыць высокія. Па дамоўленасці з ВНУ запрашаем студэнтаў 4— 5 курсаў да нас на практыку. Такім чынам, прыкмячаем тых, хто нам падыходзіць, ужо са студэнцкай лаўкі. Прыглядаемся да здольнасцей, талентаў, жадання навучацца. Як мінімум два гады маладыя спецыялісты праходзяць прафесійную адаптацыю непасрэдна да патрабаванняў, тэхналогій і іншых асаблівасцей Нацыянальнай бібліятэкі.Калі ж казаць пра спецыялістаў з пэўным працоўным стажам, яны павінны мець вышэйшую адукацыю па вызначаным профілі. Маем патрэбу ў работніках з веданнем некалькіх замежных моў у спалучэнні з высокім узроўнем валодання камп’ютэрам, арыентацыяй у сусветнай інфармацыйнай прасторы.